《万竹歌》
明代·王凤翎

昔贤所居雅爱竹，一竿两竿浑不俗。今见高人爱更多，百竿千竿犹未足。

等閒种得万成林，一望幽森相映绿。满前君子皆虚心，出门岂谓交游独。

松梅添此友成三，凤凰依之鸣各六。渭川曾埒万户侯，山阳不换千钟粟。

寻芳尤记竹边来，过门不辨为谁屋。绿阴相与久盘桓，疑是淇园与共谷。

清风时动声琅琅，恍然万籁宣亭毒。须臾瘦影横江干，此君形象都归目。

平安从此报无穷，簇簇龙孙争吐玉。

作者简介：王凤翎，字九苞，又字仪明、宜明，号鸣冈。东莞人。明世宗嘉靖三十四年（一五五五）举人。官广西宜山知县。事见清道光《广东通志》卷七四。